ZBOG sumnje na koronavirus tijekom večeri će iz jednog splitskog doma za starije i nemoćne osobe u KBC Split biti prebačeno pedesetak umirovljenika, a dosadašnje pretrage pokazale su da je 10 umirovljenika pozitivno, doznaje Hina iz bolnice. Kako neslužbeno doznajemo, za najmanje devet štićenika se čekaju nalazi.

U KBC će biti transportirano pedesetak umirovljenika koji su uglavnom polupokretni, tj. za kretanje koriste hodalice, štapove i sl. Dok se odvijala evakuacija novinarska ekipa HRT-a uživo je razgovarala s ravnateljem doma za starije i nemoćne, Ivanom Škaričićem.

Policija rastjerala novinare

U jednom trenutku, pred dom u automobilu dolaze interventni policajci uz škripu guma pri kočenju.

Izlaze iz automobila i počinju rastjeravati novinare koji emitiraju program uživo i ravnatelja.

“Ko je ovo ovdje, 'ajmo ča”, rekao je policajac na početku. “Ajmo, nema veze što radite neću da vidim nikoga ovdje. 'Ajmo gospodo, udaljite se odavde”, vikao je policajac.

Novinarka je zamolila da do kraja odrade javljanje uživo, a policajac je iza nje ponavljao kolegi da udalji sve jer ne želi nikog vidjeti ovdje i odmahivao rukom, javlja Dalmacija Danas.

“Ja se zovem Ivana Šilović”, počela je novinarka.

“Ja se zovem Luka (nerazgovijetno, op.a.), šta vam treba”, dodao je.

Tekst se nastavlja ispod oglasa

“Bili smo u liveu, odrađujemo svoj posao isto kao i vi", rekla mu je.

“I šta, vi odrađujete, odrađujem i ja”, rekao je policajac i rekao kako im izdaje zapovijed te da tamo nikoga ne želi vidjeti.

“Mi ćemo to prihvatiti, ali ne na ovakav način”, rekla je novinarka, a on je pitao na kakav to način.

"Koga nije sram"

Novinari su mu rekli da se tako ne razgovara, a on njima kako to radi zbog njihove sigurnosti.

Kada je novinarka upitala kako ga nije sram, on joj je odgovorio: “Koga nije sram”.

Cijeli incident pogledajte na snimci Dalmacije Danas: